b'\n_START_ARTICLE_\nPrometna signalizacija\n_START_PARAGRAPH_\nPrometna signalizacija je sklop prometnih znakov, naprav in oznak, ki voznike obve\xc5\xa1\xc4\x8dajo o nevarnostih na cestah in objektih na njih, predpisujejo ravnanja in omejitve, ozna\xc4\x8dujejo in dolo\xc4\x8dajo vozi\xc5\xa1\xc4\x8de. Prav tako pa prometna signalizacija vodi in informira o poteku prometne poti, o znamenitostih ob poti, o uslugah, ki jih uporabniki i\xc5\xa1\xc4\x8dejo in podobno._NEWLINE_Vse javne ceste in nekategorizirane ceste dane v javni promet morajo biti ozna\xc4\x8dene s predpisano prometno signalizacijo, ki udele\xc5\xbeencem omogo\xc4\x8da varen in teko\xc4\x8d promet. Poznamo trajno in za\xc4\x8dasno prometno signalizacijo.\n_START_SECTION_\nVrste prometne signalizacije\n_START_PARAGRAPH_\nGlede na postavitev lahko delimo prometno signalizacijo na vertikalno in horizontalno.\n_START_SECTION_\nZimska signalizacija\n_START_PARAGRAPH_\nZimska signalizacija se postavlja kot za\xc4\x8dasna oziroma dopolnilna v obdobju zimske slu\xc5\xbebe oziroma v sklopu zimskega vzdr\xc5\xbeevanja cest, ki praviloma traja od 15. novembra teko\xc4\x8dega leta do 15. marca naslednjega leta. Sem sodijo predvsem sne\xc5\xbeni koli in palisade (naprave za prepre\xc4\x8devanje zametov) ter druga potrebna vertikalna signalizacija, ki opozarja in obve\xc5\xa1\xc4\x8da o zimskih razmerah na cestah.\n_START_SECTION_\nPostavljanje\n_START_PARAGRAPH_\nPrometna signalizacija mora biti postavljena ob desni strani ceste poleg vozi\xc5\xa1\xc4\x8da v smeri vo\xc5\xbenje vozil in to tako, da ne ovira vozil in pe\xc5\xa1cev._NEWLINE_Na\xc4\x8drtovana in postavljena mora biti tako, da se lahko od udele\xc5\xbeencev v cestnem prometu pri\xc4\x8dakuje, da jo bodo zlahka in pravo\xc4\x8dasno opazili in dojeli njen pomen ter da se bodo lahko ravnali v skladu s pomenom oziroma zahtevami, ki so z njo dolo\xc4\x8dene (izra\xc5\xbeene)._NEWLINE_Turisti\xc4\x8dna in druga obvestilna signalizacija se sme postavljati v najnujnej\xc5\xa1em mo\xc5\xbenem obsegu in le, \xc4\x8de za dolo\xc4\x8deno obmo\xc4\x8dje, prostor, objekt ali napravo ni prometnega znaka za ozna\xc4\x8ditev ali obve\xc5\xa1\xc4\x8danje ali jih ni mogo\xc4\x8de jasno ozna\xc4\x8diti z obvestilnim prometnim znakom za vodenje prometa z imeni prometnih ciljev, ki so jim dodani splo\xc5\xa1no znani in/ali mednarodni simboli.'